फ्रेंच लेखिका फिर से लड़ेंगी कान के खिलाफ दुष्कर्म मामला  
आईएमएफ के पूर्व प्रमुख स्ट्रॉस कान के खिलाफ 2003 में बलात्कार का प्रयास करने का आरोप लगाने वाली फ्रांस की लेखिका ने इस मामले को फिर से लड़ने की बात कही है।
अंतरराष्ट्रीय मुद्राकोष के पूर्व प्रमुख डोमिनिक स्ट्रॉस कान के खिलाफ 2003 में बलात्कार का प्रयास करने का आरोप लगाने वाली फ्रांस की एक लेखिका ने इस मामले को फिर से लड़ने की बात कही है।  32 साल की लेखिका त्रिस्टेन बैनोन ने कहा कि अगर स्ट्रॉस-कान के खिलाफ आपराधिक अभियोजन नहीं होता तो वह दीवानी मुदकमा दायर करेंगी। एक समय राष्ट्रपति पद के संभावित उम्मीदवार स्ट्रॉस कान द्वारा एक टीवी साक्षात्कार में खामोशी तोड़े जाने के एक दिन बाद बैनोन ने एक टीवी चैनल को कहा, मैं दीवानी मुकदमा दायर करूंगी।  स्ट्रॉस कान ने बैनोन पर हमले और न्यूयॉर्क की एक होटलकर्मी से बलात्कार के प्रयासों के आरोप से इनकार किया था। फ्रांस की पुलिस बैनोन के आरोप की जांच कर रही है, जिसमें कहा गया कि आठ साल पहले सोशलिस्ट नेता एवं अर्थशास्त्री कान लेखिका को एक फ्लैट में ले गए और दरवाजा बंद कर बलात्कार की कोशिश की।  बैनोन ने साक्षात्कार में कहा, उन्होंने दरवाजा बंद कर दिया और चाभियों को ताले में ही छोड़ दिया। मुझे ठीक नहीं लग रहा था, लेकिन मैंने सोचा भी नहीं था कि आगे क्या होगा। बहुत जल्द हम लड़ने लगे।